b'\n_START_ARTICLE_\nTofte Fremad Idrettsforening\n_START_SECTION_\nFiltvet Fremad\n_START_PARAGRAPH_\nFodbollklubben Fremad ble stiftet p\xc3\xa5 Filtvet 26. august 1914. Klubben ble etter krigen p\xc3\xa5lagt \xc3\xa5 endre navn til Filtvet Fremad for \xc3\xa5 unng\xc3\xa5 forveksling med andre idrettslag med navnet Fremad. Klubben var aktiv i fotball og skisport. Skikj\xc3\xb8rers\xc3\xb8strene Hedda og Ingrid Berntsen har representert Filtvet Fremad gjennom hele sine respektive karrierer.\n_START_SECTION_\nTofte IL\n_START_PARAGRAPH_\nTofte Idrettslag ble stiftet 1. september 1919 som Brakkenes Ballklubb. I 1921 byttet klubben navn til Roy, angivelig oppkalt etter en navngjeten hund p\xc3\xa5 Tofte. Klubben oppsto i milj\xc3\xb8et rundt Tofte cellulosefabrikk og ble raskt dominerende i lokalmilj\xc3\xb8et, for eksempel gikk idrettslaget Freidig (stiftet 1912) inn i Roy. Da Arbeidernes Idrettsforbund (AIF) ble opprettet i 1924, meldte Roy seg inn. Samme \xc3\xa5r vant klubben det f\xc3\xb8rste arbeidermesterskapet i fotball. I 1925 meldte imidlertid Roy seg ut av AIF og inn i Norges Fotballforbund. Som en reaksjon p\xc3\xa5 dette ble Idrettsforeningen Djerv stiftet. Djerv rekrutterte hovedsakelig fra ansatte ved Hurum fabrikker og forble medlem i Arbeidernes Idrettsforbund fram til krigsutbruddet i 1940._NEWLINE_I 1945 slo Roy og Djerv seg sammen og dannet Tofte Idrettslag.\n_START_SECTION_\nSammenslutning\n_START_PARAGRAPH_\nFotballgruppene i Filtvet Fremad og Tofte begynte i 2009 \xc3\xa5 stille felles lag i alle aldersgrupper. \xc3\x85rsaken var vansker med \xc3\xa5 skaffe nok spillere hver for seg. I november 2011 anbefalte en arbeidsgruppe med medlemmer fra begge idrettslagene at Filtvet Fremad og Tofte burde \xc2\xabforenes som ett idrettslag\xc2\xbb. \xc3\x85rsm\xc3\xb8tene i begge idrettslagene gikk inn for sammenslutning, og det ble etter hvert vedtatt at navnet skulle v\xc3\xa6re Tofte Fremad Idrettsforening. Klubbfargene skulle v\xc3\xa6re r\xc3\xb8dt (fra Tofte) og svart (fra Filtvet Fremad). Like f\xc3\xb8r sammensl\xc3\xa5ingen hadde Filtvet Fremad 421 og Tofte IL 332 medlemmer.\n_START_SECTION_\nAnlegg\n_START_PARAGRAPH_\nTofte Fremad IF disponerer to fotballbaner: Filtvet stadion (Fremadbanen), der underlaget er gress, og Tofte stadion i Bjerkelunden, der det legges kunstgress. Det er klubbhus i tilknytning til begge anleggene.'